Predkladacia správa

Predkladaný materiál obsahuje návrh zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov, ktorý implementuje smernicu Rady (EÚ) 2016/881 z 25. mája 2016, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (ďalej iba „smernica“).  
Obsahom tejto smernice, je politická priorita boja proti vyhýbaniu sa daňovým povinnostiam a agresívnemu daňovému plánovaniu. Touto smernicou sa nadnárodným skupinám podnikov ukladajú povinnosti zabezpečujúce väčšiu transparentnosť v oblasti medzinárodného zdaňovania. 
Cieľom predkladaného návrhu je zabezpečiť komplexnú a účinnú administratívnu spoluprácu medzi daňovými správami ďalším typom povinnej automatickej výmeny  informácií. 
Návrh zákona ukladá povinnosť nadnárodným skupinám podnikov poskytovať každoročne správu, ktorá obsahuje súhrnné informácie o výnosoch, zisku pred zdanením alebo strate, zaplatenej dani z príjmov, splatnej dani z príjmov, zapísanom základnom imaní, nerozdelenom zisku, počte zamestnancov, hmotnom majetku inom než peňažné prostriedky a peňažné ekvivalenty, a to za každý štát daňovej rezidencie, v ktorom skupina nadnárodných podnikov pôsobí; zoznam jednotlivých základných subjektov skupiny nadnárodných podnikov a charakter hlavnej ekonomickej činnosti základného subjektu. Tieto informácie nebudú zverejňované, budú sa podávať elektronicky na formulároch uvedených v prílohe návrhu zákona.
Povinnosť podávať správu podľa jednotlivých štátov budú mať nadnárodné skupiny podnikov, ktoré majú celkové konsolidované výnosy skupiny rovné alebo vyššie ako 750 000 000 EUR. Táto povinnosť vznikne materským spoločnostiam, pričom vzhľadom na výšku celkových konsolidovaných výnosov skupiny dopad na slovenské spoločnosti bude minimálny.
Návrh umožňuje nadnárodným skupinám podnikov prenesenie povinnosti podávať správu prostredníctvom náhradného materského subjektu, ak sú splnené zákonom ustanovené podmienky. Ďalej návrh upravuje výnimku z podávania správy hlavným materským subjektom, ak je rezidentom na daňové účely v inom štáte, ako je členský štát alebo štát dohody. Ide o tzv. sekundárne oznamovanie, keď povinnosť vzniká základnému subjektu, ktorý nie je hlavným materským subjektom nadnárodných skupín podnikov.
Prvý raz sa bude zasielať správa podľa jednotlivých štátov za finančný rok začínajúci v roku 2016, prvá automatická výmena informácií o nadnárodných skupinách podnikov na účely správy daní medzi kompetentnými orgánmi sa uskutoční v roku 2018.
Transpozičná lehota je podľa smernice Rady (EÚ) 2016/881 do 4. júna 2017, pričom smernica ustanovuje splnenie oznamovacej povinnosti v lehote na podanie daňového priznania. V Slovenskej republike je táto lehota krátka, (najskôr 31. marca), preto k nadobudnutiu účinnosti zákona musí dôjsť pred uplynutím transpozičnej lehoty. 
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a je v súlade s právom Európskej únie.

Predkladaný návrh zákona má vplyv na rozpočet verejnej správy, ktorý je predbežne vyčíslený v doložke vplyvov. Nároky na osobné výdavky týkajúce sa automatickej výmeny informácií  sú súhrnne predbežne vyčíslené v doložke vplyvov návrhu zákona, ktorým  sa mení a  dopĺňa zákon č. 442/2012 Z. z. o medzinárodnej pomoci a  spolupráci pri správe daní v znení zákona č. 359/2015 Z. z. a ktorým sa dopĺňa zákon  č. 359/2015 Z. z. o automatickej výmene informácií o finančných účtoch na účely správy daní a o zmene a doplnení niektorých zákonov. Návrh zákona má negatívny vplyv na podnikateľské prostredie a pozitívny vplyv na informatizáciu spoločnosti.

Návrh zákona bol predmetom medzirezortného pripomienkového konania a predkladá sa bez rozporov.